# ****KANDIDATŲ Į DARBUOTOJUS ASMENS DUOMENŲ****

# ****PRIVATUMO PRANEŠIMAS****

***Atnaujinta – 2024-12-18***

Šiame Kandidatų į darbuotojus asmens duomenų privatumo pranešime (toliau – **Privatumo** **pranešimas**) Jūs rasite išsamią informaciją apie FRANMAX, UAB (toliau – **Bendrovė** arba **mes**) vykdomą kandidatų asmens duomenų tvarkymą, apie tai, **kokius kandidatų duomenis mes renkame ir tvarkome, kam juos naudojame, kiek laiko saugome ir kt. Ši informacija svarbi, todėl tikimės, kad atidžiai ją perskaitysite.**

Atkreipiame Jūsų dėmesį į tai, kad šis Privatumo pranešimas gali būti keičiamas, pildomas ir atnaujinamas. Interneto svetainėje https://www.franmax.eu visuomet rasite naujausią ir aktualią Privatumo pranešimo versiją.

**Šis Privatumo pranešimas yra taikomas nuo 2018 m. gegužės 11 d., atnaujintas 2023 m. gruodžio 13 d., o paskutinio atnaujinimo data – 2024 m. gruodžio 18 d.**

## 1. Kodėl, kokius, kokiu pagrindu ir kiek laiko tvarkome Jūsų duomenis?

### 1.1. Atrankos į darbo vietą (-as) vykdymas ir Jūsų kandidatūros vertinimas

Vykdydami atrankas į Bendrovėje esančias laisvas darbo vietas ir vertindami Jūsų kandidatūrą, mes tvarkome toliau nurodytus Jūsų duomenis.

|  |  |
| --- | --- |
| **Duomenų kategorijos** | Bendroji informacija apie kandidatą: kandidato vardas, pavardė, gimimo data, gyvenamoji vietovė arba gyvenamosios vietos adresas, el. pašto adresas ir (ar) telefono numeris, informacija apie kandidato darbo patirtį (darbovietė, darbo laikotarpis, pareigos, atsakomybės ir (ar) pasiekimai), informacija apie kandidato išsilavinimą (mokymo įstaiga, mokymosi laikotarpis, įgytas išsilavinimas ir (ar) kvalifikacija), informacija apie kvalifikacijos kėlimą (išklausyti mokymai, įgyti sertifikatai), informacija apie kalbų mokėjimą, informacinių technologijų, vairavimo įgūdžius, kitas kompetencijas ir bet kokius kitus asmens duomenis, kuriuos pateikiate CV, motyvaciniame laiške ar kituose kandidatavimo dokumentuose.Rekomendacijos, darbdavių atsiliepimai: kandidatą rekomenduojantis ar atsiliepimą teikiantis asmuo, jo kontaktas, rekomendacijos ar atsiliepimo turinys.Kandidato vertinimo informacija: pokalbio su kandidatu suvestinė, atranką vykdančio asmens (-ų) įžvalgos ir nuomonės, kandidato testavimo rezultatai. |
| **Duomenų tvarkymo teisinis pagrindas** | Jūsų sutikimas išreiškiamas pateikiant kandidatavimo dokumentus ir teisėtas darbdavio interesas siekiant atrinkti tinkamiausią darbuotoją. |
| **Duomenų tvarkymo terminas** | Kol vykdome atranką į Jūsų pasirinktą (-as) darbo vietą ir ne ilgiau kaip 6 (šešis) mėnesius po atrankos pabaigos, išskyrus atvejus, kai iš jūsų gausime papildomą sutikimą. |

Jūsų sutikimą tvarkyti Jūsų CV, kandidato anketoje ir (ar) kituose kandidatavimo dokumentuose (pvz. motyvaciniame laiške ar kt.) pateiktus duomenis Privatumo Pranešimo skirsnyje numatytu tikslu mes laikome gautu, kai pateikiate mums savo CV, kandidato anketą ir (ar) kitus dokumentus.

Jeigu informaciją apie Jūsų kandidatūrą ir (ar) Jūsų CV, ir (ar) kitus kandidatavimo dokumentus mes gauname iš įdarbinimo agentūrų, darbo paieškos internetinių portalų, karjeros socialinių tinklų (pvz. „Linkedin“) ir (ar) kitų darbo paieškos, atrankos ir (ar) tarpininkavimo paslaugas teikiančių subjektų, mes darome prielaidą, kad esate suteikęs savo sutikimą tvarkyti Jūsų duomenis atitinkamam tokias paslaugas teikiančiam subjektui, kuris be kita ko apima teisę pateikti Jūsų duomenis potencialiems darbdaviams (įskaitant Bendrovę), įgalinant tokius potencialius darbdavius Jūsų duomenis tvarkyti vykdant atranką (-as) į darbo vietą (-as) ir vertinant Jūsų kandidatūrą.

Jūsų asmens duomenis iš kitų šaltinių mes rinksime tik gavę atskirą Jūsų sutikimą. Pavyzdžiui, Jūsų pateiktas rekomendacijas mes tikrinsime arba atsiliepimo iš Jūsų darbdavio teirausimės tik tuo atveju, jeigu Jūs mums suteiksite sutikimą kreiptis į Jūsų įvardintą darbdavį ir (arba) kitą asmenį ir gauti atsiliepimą apie Jus.

Jūsų atrankos pokalbiai gali būti vykdomi nuotoliniu būdu naudojantis vaizdo konferencijų bei pokalbių platformomis, Šiuo atveju atrankos pokalbio metu nei vaizdo, nei garso įrašas nebus daromas.

Jei nuspręstumėte toliau nebedalyvauti atrankos procese, Jūs esate laisvas bet kuriuo metu atšaukti savo sutikimą parašydami mums el. paštu atranka@franmax.eu. Tokiu atveju Jūsų asmens duomenis ištrinsime.

Jeigu pasibaigus atrankai į atitinkamą darbo vietą mes nepasirinksime Jūsų kandidatūros ir nesudarysime su Jumis darbo sutarties, visus atrankos tikslais surinktus Jūsų asmens duomenis mes saugiai sunaikinsime, nebent gausime Jūsų sutikimą dėl Jūsų duomenų įtraukimo į Bendrovės kandidatų duomenų bazę, kaip aprašyta toliau šio Privatumo pranešimo 1.2 skirsnyje.

### 1.2. Kandidatų duomenų bazės administravimas

Jeigu Jūs pageidausite būti įtrauktas į mūsų kandidatų duomenų bazę ir gauti informaciją apie ateityje mūsų ar mūsų įmonių grupės bendrovių vykdomas darbuotojų paieškas ir atrankas, mes kandidatų duomenų bazėje tvarkysime toliau nurodytus Jūsų duomenis.

|  |  |
| --- | --- |
| **Duomenų kategorijos** | Bendroji informacija apie kandidatą: kandidato vardas, pavardė, , el. pašto adresas ir (ar) telefono numeris, informacija apie kandidato darbo patirtį (darbovietė, darbo laikotarpis, pareigos, atsakomybės ir (ar) pasiekimai), informacija apie kandidato išsilavinimą (mokymo įstaiga, mokymosi laikotarpis, įgytas išsilavinimas ir (ar) kvalifikacija), informacija apie kvalifikacijos kėlimą (išklausyti mokymai, įgyti sertifikatai), informacija apie kalbų mokėjimą, informacinių technologijų, vairavimo įgūdžius, kitas kompetencijas ir bet kokius kitus asmens duomenis, kuriuos pateikiate CV, motyvaciniame laiške ar kituose kandidatavimo dokumentuose.Kandidato vertinimo informacija: pokalbio su kandidatu suvestinė, atranką vykdančio asmens (-ų) įžvalgos ir nuomonės, kandidato testavimo rezultatai. |
| **Duomenų tvarkymo teisinis pagrindas** | Jūsų sutikimas. |
| **Duomenų tvarkymo terminas** | 24 mėn. po Jūsų sutikimo gavimo. |

Jeigu Jūs savo iniciatyva, nesant paskelbtos konkrečios atrankos, pateiksite Bendrovei savo CV ar kitus dokumentus, skirtus galimam įsidarbinimui Bendrovėje, mes laikysime, kad taip Jūs išreiškėte pageidavimą būti įtrauktas į mūsų kandidatų duomenų bazę. Jūsų taip pateikti duomenys bus tvarkomi aukščiau aprašytais terminais ir tvarka.

## Jūs esate laisvas nesutikti, kad Jūsų duomenys pasibaigus atrankai būtų įtraukiami ir toliau tvarkomi kandidatų duomenų bazėje, taip pat galite bet kuriuo metu atšaukti savo sutikimą (parašydami el. paštu atranka@franmax.eu) ir prašyti pašalinti Jūsų duomenis iš kandidatų duomenų bazės.

## 2. Iš kokių šaltinių mes renkame Jūsų asmens duomenis?

Dažniausiai Jūsų duomenis mes gauname tiesiogiai iš Jūsų - kai Jūs atsiliepiate į mūsų darbo skelbimą ir (ar) pateikiate mums savo CV, kandidato anketą ir (ar) kitus kandidatavimo dokumentus (pvz. motyvacinį laišką ar kt.).

Informaciją apie Jūsų kandidatūrą, Jūsų CV ir (ar) kitus kandidatavimo dokumentus mes taip pat galime gauti iš darbo paieškos, atrankos ir (ar) tarpininkavimo paslaugas teikiančių subjektų, pvz. iš įdarbinimo agentūrų, darbo paieškos internetinių portalų, specializuotų karjeros socialinių tinklų (pvz. „Linkedin“).

Tam tikrą informaciją apie Jus mes taip pat galime gauti iš trečiųjų asmenų, pvz. Jus rekomenduojančių asmenų, esamų ar buvusių darbdavių. Tačiau tokią informaciją mes rinksime tik tuo atveju, jeigu Jūs sutiksite, kad mes galime kreiptis į Jūsų įvardintą darbdavį ir (arba) kitą asmenį ir gauti rekomendaciją arba atsiliepimą apie Jus.

## 3. Ilgesnis duomenų saugojimas

Pasibaigus šiame Privatumo pranešime nustatytam Jūsų duomenų tvarkymo ir saugojimo terminui mes Jūsų asmens duomenis sunaikinsime.

Ilgesnis, negu specialiai nurodyta šiame Privatumo pranešime, Jūsų asmens duomenų saugojimas gali būti vykdomas tik, kai:

- esama pagrįstų įtarimų dėl neteisėtos veikos, dėl kurios yra atliekamas tyrimas;

- Jūsų duomenys būtini tinkamam ginčo, skundo išsprendimui;

- esant kitiems teisės aktuose numatytiems pagrindams.

Bet kokiu atveju Jūsų suteiktą sutikimą ir įrodymą apie jį mes galime saugoti ir ilgesnį laikotarpį, jei to reikia, kad galėtume apsiginti nuo mums pareikštų reikalavimų, pretenzijų ar ieškinių.

## 4. Kokiais atvejais ir kokiems tretiesiems asmenims mes atskleidžiame Jūsų duomenis?

Jūsų duomenis mes galime perduoti tvarkyti tretiesiems asmenims, kurie padeda mums vykdyti kandidatų atranką arba kurie teikia mums su atranka, kandidatų vertinimu ir vidaus administravimu susijusias paslaugas. Tokiais asmenimis gali būti personalo atrankos ir (ar) vertinimo paslaugų teikėjai, duomenų bazių programinės įrangos tiekėjai, duomenų bazių administravimo paslaugų teikėjai, duomenų centrų, prieglobos ir debesijos paslaugų teikėjai ir pan. Kiekvienu atveju duomenų tvarkytojui mes pateikiame tik tiek duomenų, kiek yra būtina konkrečiam pavedimui įvykdyti ar konkrečiai paslaugai suteikti. Mūsų pasitelkti duomenų tvarkytojai gali tvarkyti Jūsų asmens duomenis tik pagal mūsų nurodymus ir negali jų naudoti kitiems tikslams ar perduoti kitiems asmenims be mūsų sutikimo. Be to, jie privalo užtikrinti jūsų duomenų saugumą pagal galiojančius teisės aktus ir su mumis sudarytus rašytinius susitarimus.

Jeigu Jūs dalyvaujate atrankoje vadovaujančiai pozicijai užimti, mes Jūsų kandidatūrą ir Jūsų duomenis galime pateikti mūsų kontroliuojančioms bendrovėms, kurios pagal mūsų įmonių grupėje galiojančias procedūras dalyvauja vadovaujančių darbuotojų kandidatūrų vertinimo ir (ar) karjeros sprendimų priėmimo procesuose.

Duomenys taip pat gali būti pateikiami kompetentingoms valdžios arba teisėsaugoms įstaigoms, pvz., policijai, teisėsaugos institucijoms arba priežiūros institucijoms, tačiau tik joms pareikalavus ir tik tada, kai reikalaujama pagal galiojančius teisės aktus arba teisės aktų numatytais atvejais ir tvarka siekiant užtikrinti mūsų teises. ir ginti teisinius reikalavimus.

## 5. Kokiose teritorijose ir jurisdikcijose mes tvarkome jūsų asmens duomenis?

Mes Jūsų asmens duomenis tvarkome tik Europos Sąjungos teritorijoje. Mes šiuo metu neturime ketinimo perduoti ir neperduodame Jūsų asmens duomenų tvarkytojams ar gavėjams į trečiąsias valstybes.

## 6. Kokias teises Jums suteikia duomenų apsaugos teisės aktai ir kaip galite jomis pasinaudoti?

**Teisė susipažinti su mūsų tvarkomais Jūsų asmens duomenimis**: Jūs turite teisę gauti mūsų patvirtinimą, ar mes tvarkome Jūsų asmens duomenis, o taip pat teisę susipažinti su mūsų tvarkomais Jūsų asmens duomenimis ir informacija apie duomenų tvarkymo tikslus, tvarkomų duomenų kategorijas, duomenų gavėjų kategorijas, duomenų tvarkymo laikotarpį, duomenų gavimo šaltinius.

**Teisė ištaisyti asmens duomenis**: Jeigu pasikeitė Jūsų kandidatavimo dokumentuose mums pateikti duomenys arba Jūs manote, kad mūsų tvarkoma informacija apie Jus yra netiksli ar neteisinga, Jūs turite teisę reikalauti šią informaciją pakeisti, patikslinti ar ištaisyti.

**Teisė atšaukti sutikimą**: Jūs turite teisę bet kada atšaukti savo sutikimą ir reikalauti nutraukti tolimesnį asmens duomenų tvarkymą, kuris yra vykdomas sutikimo pagrindu.

**Teisė pateikti skundą**: Jeigu Jūs manote, kad Jūsų duomenis mes tvarkome pažeisdami duomenų apsaugos teisės aktų reikalavimus, mes visuomet pirmiausia prašome kreiptis tiesiogiai į mus. Jeigu Jūsų netenkins mūsų siūlomas problemos išsprendimo būdas arba Jūsų nuomone mes nesiimsime pagal Jūsų prašymą būtinų veiksmų, Jūs turėsite teisę pateikti skundą priežiūros institucijai, kuria Lietuvos Respublikoje yra Valstybinė duomenų apsaugos inspekcija (<https://vdai.lrv.lt>).

**Teisė ištrinti duomenis (teisė būti pamirštam)**: Esant tam tikroms duomenų tvarkymo teisės aktuose įvardintoms aplinkybėms (kai asmens duomenys tvarkomi neteisėtai, išnyko duomenų tvarkymo pagrindas (pvz. Jūs atšaukėte sutikimą) ir kt.), Jūs turite teisę prašyti, kad mes ištrintume Jūsų asmens duomenis.

**Teisė apriboti duomenų tvarkymą**: Esant tam tikroms duomenų tvarkymo teisės aktuose įvardintoms aplinkybėms (kai asmens duomenys tvarkomi neteisėtai, Jūs užginčijate duomenų tikslumą, Jūs pateikėte prieštaravimą dėl duomenų tvarkymo mūsų teisėto intereso pagrindu ir kt.), Jūs taip pat turite teisę apriboti Jūsų duomenų tvarkymą.

**Teisė į duomenų perkeliamumą**: Duomenis, kuriuos mes tvarkome taikydami automatizuotas priemones (taikoma tik kandidatų duomenų bazėje tvarkomų Jūsų duomenų atžvilgiu), Jūs turite teisę perkelti kitam duomenų valdytojui. Jūsų pageidaujamus perkelti duomenis mes Jums pateiksime įprastai mūsų sistemose naudojamu ir kompiuterio skaitomu formatu, o Jums pageidaujant ir esant techninėms galimybėms, persiųsime duomenis tiesiogiai Jūsų nurodytam kitam duomenų valdytojui.

### 7. Prašymų nagrinėjimo tvarka

Siekdami apsaugoti visų savo kandidatų duomenis nuo neteisėto atskleidimo, mes, gavę Jūsų prašymą pateikti duomenis ar įgyvendinti kitas Jūsų teises, privalėsime nustatyti Jūsų tapatybę. Šiuo tikslu mes galime prašyti Jus pateikti Jūsų kvalifikuotu el. parašu pasirašytą prašymą arba paprašyti patvirtinti tapatybę nurodant tam tikrus papildomus asmens duomenis, kuruose mes tvarkome.

Gavę Jūsų prašymą dėl bet kurios Jūsų teisės įgyvendinimo ir įsitikinę Jūsų tapatybe, mes įsipareigojame nepagrįstai nedelsdami, tačiau bet kuriuo atveju ne vėliau kaip per vieną mėnesį nuo Jūsų prašymo gavimo, pateikti Jums informaciją apie veiksmus, kurių ėmėmės pagal Jūsų pateiktą prašymą. Atsižvelgiant į prašymų sudėtingumą ir skaičių, mes turime teisę vieno mėnesio laikotarpį pratęsti dar dviem mėnesiams, apie tai Jus informuodami iki pirmojo mėnesio pabaigos ir nurodydami tokio pratęsimo priežastis.

Jeigu Jūsų prašymas pateikiamas elektroninėmis priemonėmis, atsakymą mes Jums taip pat pateiksime elektroninėmis priemonėmis, išskyrus atvejus, kai tai bus neįmanoma (pvz. dėl itin didelės informacijos apimties) arba jei Jūs prašysite Jums atsakyti kitu būdu.

Mes atsisakysime tenkinti Jūsų prašymą motyvuotu atsakymu, kai bus nustatytos teisės aktuose nurodytos aplinkybės, apie tai raštu informuodami Jus.

## 8. Kokiais būdais ir kokiais kontaktais galite su mumis susisiekti?

Visais duomenų tvarkymo klausimais su mumis susisiekti galite šiais būdais:

Elektroniniu paštu: atranka@franmax.eu

Duomenų apsaugos pareigūno kontaktiniai duomenys:

El. pašto adresas: dpo@franmax.eu

Pašto korespondencijos adresas: Savanorių pr. 5, Vilnius LT-03116, Lietuvos Respublika.

*Laišką adresuokite: FRANMAX, UAB Duomenų apsaugos pareigūnui*.

Mūsų, kaip duomenų valdytojo, rekvizitai:

FRANMAX, UAB

Juridinio asmens kodas 302670810

Buveinės adresas: Savanorių pr. 5, Vilnius LT-03116, Lietuvos Respublika.

## 9. Kiek saugūs Jūsų duomenys?

Mes naudojame įvairias technines ir organizacines priemones, siekdami apsaugoti Jūsų asmeninę informaciją nuo neteisėtos prieigos, naudojimo ar atskleidimo. Mūsų tiekėjai yra kruopščiai atrenkami, mes iš jų reikalaujame naudoti tinkamas priemones, galinčias apsaugoti Jūsų konfidencialumą ir užtikrinti Jūsų asmeninės informacijos saugumą. Visgi, informacijos perdavimo internetu ar mobiliuoju ryšiu absoliutus saugumas negali būti užtikrintas; bet koks informacijos mums perdavimas nurodytais būdais yra vykdomas Jūsų pačių rizika.